als_Latn dik_Latn sag_Latn
Kaleb Ekuban është gjithmonë e më shumë larg Partizanit. Sulmuesi, i cili arriti të shënonte 17 gola në sezonin futbollistik që sapo u mbyll me fanellën e kuqe, ka përfunduar kontratën e huazimit te kryeqytetasit dhe është kthyer në Itali, për të biseduar me drejtuesit e Kievos dhe agjentin e tij në lidhje me të ardhmen.
Edhe pse vetë ganezi ka deklaruar se dëshiron që të qëndrojë te Partizani edhe për një tjetër vit, duke luajtur kështu edhe në Kupat e Europës, një gjë e tillë duket se vështirë që të realizohet. Lojtari, që u kthye në një nga më të mirët në Superiore, ka edhe një tjetër vit kontratë me Kievon dhe në përfundim të sezonit të ardhshëm del i lirë.
Në një situatë të tillë, gjasat që klubi italian ta lërë lojtarin edhe për një tjetër vit në huazim te Partizani janë shumë të vogla, pasi objektivi është që të përfitojë financiarisht nga shitja e tij. Dhe, në këtë rast, kartoni i Ekubanit llogaritet rreth 500 mijë euro, një faturë financiare shumë e lartë për të kuqtë.
Ky ngërç pritet të sjellë edhe largimin e futbollistit nga Partizani, edhe pse do të pritet edhe pak ditë që të vijë përgjigjja përfundimtare nga ana e sulmuesit. Një gjë të tillë e ka bërë me dije vetë Ekuban pas ndeshjes së fundit të sezonit me Skënderbeun.
ALTERNATIVAT – Duke parë paraqitjen e mirë të futbollistit në Superiore, ofertat në drejtim të tij nuk kanë munguar. Një prej tyre erdhi pikërisht nga turqit e Fenerbahçes, pas një miqësoreje që dy skuadrat luajtën në janar. Por, gjasat janë që Ekuban të luajë sezonin e ardhshëm në kampionatin belg ose atë francez, kuptohet në kategorinë elitare.
Gjithsesi, për momentin, nuk janë bërë me dije emrat e klubeve që janë interesuar për futbollistin, por në ditët në vijim do të ketë edhe një panoramë më të qartë për ekipin ku do të luajë Ekuban në të ardhmen.
Largimi i tij do të jetë një humbje e madhe për të kuqtë, duke qenë se Ekuban ka mbajtur i vetëm peshën e sulmit të Partizanit, pothuajse gjatë gjithë sezonit futbollistik, në përfundim të të cilit Partizani ka zënë vendin e dytë në klasifikim.
als_Latn als_Latn als_Latn als_Latn als_Latn als_Latn als_Latn